In memoriam Romualdui Ozolui (1939-2015)

Neeiliniai pasimatymai

 Daiva Vilkickienė,

Rokiškio rajono savivaldybės Juozo Keliuočio viešosios bibliotekos

direktorės pavaduotoja

„Yra žmonių, kuriais atsiskleidžia pasaulis: atsiveria ir virpa tol, kol žmogus sugrįžta atgal į žemę; 1986 m.“(1)

 „Su brangiausiais neatsisveikinu...
Mes, gyvieji, niekad nemirsime,
Mėnulveidžiai ir saulaveidžiai,
Į tikėjimą tyrą pavirsime.

Į tikėjimą, į tekėjimą
Į gaivaus dieviškumo srovenimą,
Nes mes einame kaip ir ėjome –
Ne į mirtį, o į gyvenimą." (Algirdas Patackas)

2015 metų balandžio pradžioje Lietuva atsisveikino su dviem Kovo 11- osios Akto signataras – šių eilių autoriumi Algirdu Patacku ir pagrindiniu Sąjūdžio įkvėpėju bei vienu iš kūrėjų Romualdu Ozolu, kurio netektis palietė ir Rokiškio viešosios bibliotekos bendruomenę. Bibliotekos, kurioje jis ne kartą lankėsi ir dalinosi savo išmintimi, patirtimi ir ateities vizijomis.

 Neeilinių pasimatymų su R. Ozolu „kaltininkai“ – Juozas Keliuotis ir jo „Naujoji Romuva“, brangūs Rokiškio krašto žmonėms ir darbais bei idėjomis artimi R. Ozolui, kuris J.Keliuotį laikė „viena iškiliausių Lietuvos XX a. asmenybių“ (1). Pasak R. Ozolo, Lietuva jos dar nepažino ir neįvertino: „Deja, jis dar tik mūsų sąmonės prieigose. Nors jo „Naujoji Romuva“ pakeitė Lietuvą“ (2). J. Keliuočio redaguota „Naujoji Romuva“ – reikšmingas prieškario leidinys, „nešęs Lietuvon Vakarų kultūrą; 2002 m.“ (1.1.). Pasak R. Ozolo, „bene ryškiausia viešoji pastanga užsiimti rašto kultūros kokybe buvo Juozo Keliuočio „Naujoji Romuva“ – modernaus, pasaulio kultūros naujovėms atviro lietuviškojo nacionalizmo tribūna. Dešimt jos fotografuotinio teksto tomų turėtų stovėti visose Lietuvos viešosiose ir mokyklų bibliotekose greta „Aušros“ ir „Varpo“ komplektų. „Naujoji Romu­va“ kaip joks kitas leidinys parodė, ką reiškė Vakarų kultūros perėmimas ne primetamai kopijuojant, nemėgdžiojant ją, o verčiant į lietuvių kalbos ir mąstymo lytis (3).

Pirmasis pasimatymas – 2006-aisiais metais, kai pirmąkart į Rokiškį atkeliavo *Keliuotiškos Juozinės*, vėliau tapę tradicinėmis. Tąkart Lietuvos kultūros ir meno festivalis vyko krašto muziejuje ir viešojoje bibliotekoje, kur tema „Į Europą su savo rakandais“ su rokiškėnais diskutavo Lietuvos menininkai ir filosofai. Savo nuomonę apie Lietuvos kultūros specifiką, išskirtinumą, patrauklumą ir vietą Europos kultūros terpėje labai kritiškai įvertino ir nuoširdžiai, įtaigiai išsakė aštraus, analitinio mąstymo filosofuojantis politikas R. Ozolas. Kiekvienas ištartas žodis buvo filosofiškai gilus ir politiškai argumentuotas, nes „politikas, kuris nesugeba būti filosofu – beviltiškas“ (1.2.), bet labiausiai atmintin įstrigo įspūdingi epitetai, skirti paprasčiausiam rūkui, tvyrojusiam lauke. Rūko įvardijimas „lietaus ašaromis“ liudijo juos ištarusio žmogaus kūrybiškumą ir literatūrinį talentą.

Kiekvienas pasimatymas su R. Ozolu paliko aukštos kultūros, svarios minties ir tiesaus žodžio žymę. 2007 metais *Juozapinių* šventėje Juozo Tumo-Vaižganto muziejuje Kaune bibliotekininkai pristatė Rokiškio krašto kultūros leidinį „Prie Nemunėlio“, o signataras pranašavo viltį sulaukti tikrojo tautos atgimimo. Tokių jo filosofinių-politinių liudijimų esama ir daugiau –„Filosofo pareiga – ieškoti vilties. Politiko – viltį įgyvendinti; 2003 m.“ (1.3.).

Rokiškio viešosios bibliotekos darbuotojų viltis vadintis Juozo Keliuočio vardu įgyvendinta 2007 metais. R. Ozolas buvo vienas pirmųjų, pasveikinusių bibliotekos bendruomenę. Jis mielai sutiko Juozo Keliuočio 105-osioms gimimo metinėms skirtoje konferencijoje skaityti pranešimą „Juozas Keliuotis – lietuvių moderniojo nacionalizmo pradininkas“ (publikuotas Rokiškio krašto žurnale „Prie Nemunėlio“, 2007 m. Nr. 1.), kuriame J. Keliuočio nacionalizmą įvardijo kaip neįveikiamą slenkstį lietuviams. Pats R. Ozolas nebijojo savęs vadinti nacionalistu (mūsuose šis žodis skamba vis dar šiurpiai!): „Aš nacionalistas. Nacionalizmas, o ne kas kita yra mano jėgų šaltinis. O ką tai reiškia, tegu aiškinasi kiekvienas pagal savo kvailumo laipsnį; 1994 m.“ (1.4.)

Visas jo gyvenimas, visi jo darbai, sprendžiant ne tik iš dienoraščio, persisunkę nacionalizmu. Dar giliais 1986-aisiais sovietiniais metais jis rašė „Kai kas sako, kad nacionalizmas – tai akla meilė savo kraštui, savo tautai. Akla meilė yra šovinizmas, nesvarbu, kokios jo raiškos formos. Nacionalizmas yra pagarba savo tautai ir kitoms tautoms, gerbiančioms tavo tautą; 1986 m.” (1.5.). Lietuvių tautą, kuri buvo R. Ozolo gyvenimo savastis, „mirtina liga“. Iš pagarbos tėvui kurį laiką save vadinęs latviu (motina lietuvė), visą gyvenimą jis „sirgo” Lietuva, lietuvių tauta, kaip ir J. Keliuotis mylėjo Lietuvą ir „troško išvysti jos aušrą; 2002 m.“ (1.6.). „Didžiausias ir vienintelis mano troškimas – kad lietuviai pagaliau atrastų Lietuvą; 2006 m. (1.7.) – apie tai svajojo R. Ozolas. Lietuvos patriotas, nepaliovęs tikėti jos ateitimi ir galėjęs apie ją kalbėti, būdamas net pavargęs. Fotografas Albinas Kuliešis prisimena, kaip „po konferencijos Rokiškio bibliotekoje (straipsnyje aprašyta aukščiau), kur teko fotografuoti kultūros žurnalui ,,Prie Nemunėlio“, pasiprašiau vilniečių grupės, kurioje buvo Romualdas Ozolas pavėžėti iki Ukmergės. Įsitaisėm su Romualdu ant galinės automobilio sėdinės. Užsimezgė pokalbis apie renginį, bet greitai kalba pakrypo apie Lietuvos reikalus. Romualdas išsitraukė nedidelį bloknotą ir pradėjo užsirašinėti mano mintis. Diskutavom apie emigraciją, politinę padėtį, kultūrą – rodos nebuvo temos, kurios nepalietėme. Romualdas beveik neatitraukė akių nuo bloknoto – vis rašė. Nepastebėjau, kaip praėjo laikas. Automobilis sustojo netoli mano namų Vilniaus gatvėje. Romualdas padavė man savo šiltą ranką ir nusišypsojo nuoširdžia, gerumu dvelkiančia šypsena, pasakęs man „iki susitikimo“. Deja, daugiau mums susitikti neteko. Tik dabar, Romualdui išėjus, sužinojau kokį didelį lobį jis paliko ir man garbė, kad jo užrašų ir įrašų gausybėje yra ir mano mintis. Jis gyveno Lietuva, jis ją mylėjo, jis apie ją kalbėjo. Ji jo gyvenime buvo svarbiausia“. Kaip ir jos žmonės, kuriuos R.Ozolas gerbė, dėl kurių gyveno, kūrė.

 Įsimintinas 2008-ųjų metų pasimatymas Baltame vakare „Kas lieka už manęs...“, skirtame šviesaus atminimo kraštiečio, poeto, vieno iš „Naujosios Romuvos“ atgaivinimo iniciatorių Vaidoto Daunio (1958-1995) 50-osioms gimimo metinėms. Tą baltą nuo šviesių minčių vakarą R. Ozolas kalbėjo, kad „tokie žmonės kaip Vaidotas – lemties paženklinti“. Filosofo mintys, prasklendę Papilės (R. Ozolo ir V. Daunio tėvų tėviškė) išnykusių sodybų vaizdais, stabtelėję ties Vaidoto svajomis atstatyti prarastą tėvų gimtinę ir laiką, fiksavo ryškiausią jo gyvenimo kryptį –„tvirtai laikytis užsibrėžto tikslo, padaryti viską gerai nuo pradžios iki pabaigos. Tame kryptingame siekyje slypi gyvųjų mėginimas suvokti ir pateisinti absurdišką, bet ne beprasmišką V. Daunio žūtį. Noras suturėti aukštyn į dangų kylantį balioną, nespėjus pagalvoti apie galimas pasekmes – protu suvokiamas neįmanomas veiksmas, atėmęs gyvybę, bet ne tikėjimą. R. Ozolo nuomone, daugumą idėjų ir sumanymų Vaidotui pavyko įgyvendinti“ ir palikti ateities kartoms.

Balta vakaro spalva dominavo ir pristatant R. Ozolo knygą „Supratimai”. Autorius dalinosi supratimų pokyčiais, vykusiais per netrumpą 50 metų istorinių permainų laikotarpį. „Nepaleistos” mintys, sustabdytos 1956-2006 metų dienoraščiuose, nugulė į svarią, baltą metafizinių apmąstymų knygą. Vakaro sąskambiai tarp juodos ir baltos, anot R. Ozolo, palikę apmąstymų paletę, tęsėsi išėjus į baltuojančio sniego dykumą. Dykumą, kuri dvelkia mirtimi, bet su gyvybės požymiais, su „pirmojo sniego šviesa; 2003 m.“ (1.8.) „Mirtis yra dykumos gyvenimas“ – 1964-aisiais metais užrašytos minties neįmanoma suvokti protu – tik nujausti ir interpretuoti. Arba filosofuoti: „Visi bijo mirties. O ėjimas į ją irgi gali būti didus. Kuriame žavesio gali būti ne mažiau negu mėnulio laidoj žiemos rytą. 1986 m.“ (1.9.)

Į pasimatymą 2009 metais rašytojų sąjungos klube Vilniuje sukvietė J. Keliuotis. Diskusijose „Juozas Keliuotis – XXI a. intelektualinių ginčų objektas“ R. Ozolo manymu, kad ir kiek jų vyktų, viena tikrai aišku – J. Keliuotis – išskirtinė asmenybė, kurios dar nepažįstam iki galo. „Filosofo Romualdo Ozolo manymu, kalbant apie J. Keliuotį kaip apie kultūros teoretiką, geriausia remtis jo paties žodžiais. R. Ozolas perskaitė ištrauką iš straipsnio, kuriame J. Keliuotis išsako nepritarimą Antano Smetonos valdžios vykdomai kultūros politikai. Kad Lietuvos kultūrą pakiltų, reikia ne vadinamųjų aukštesnių kultūrų patirties, bet gebėjimo išmokti mąstyti patiems“ (3).

Kitas pasimatymas – tų pačių metų rudenį, minint kultūros gyvenimo žurnalo „Naujoji Romuva“ atkūrimo 15-ąsias metines. Savo pasisakyme R. Ozolas pirmenybę atidavė J.Keliuočio leidiniui, palygindamas senąją ir atkurtąją „Naująją Romuvą“: „jeigu J. Keliuočiui eilinį žurnalo numerį išleisti kas savaitę buvo organiška būtinybė – tas pats kas kvėpuoti, tai atkurtajai Naujajai Romuvai tokie tempai sunkiai įkertami“ (4). R. Ozolo pasisakyme atmintin „įkrito“ J. Keliuočio įvardijimas „dvasios aristokratu“.

Į pasimatymą „Skristi abiem sparnais“ 2010-aisiais metais dar kartą pakvietė V. Daunio asmenybė, jam (po mirties) skyrus literatūrinę Juozo Keliuočio premiją. R. Ozolas šiltais žodžiais atsiliepė apie „Naujosios Romuvos“ bendražygį: „Vaidotas skaidriai jautė, tiksliai mąstė, aiškiai suprato ir – priedo – ryžtingai veikė. Ir liko prakilnus inteligentas, bendraujantis vienišius, aristokratinio idealizmo žmogus“ (5).

Paskutinis pasimatymas įvyko 2014-ųjų metų rudenį Lietuvos mokslų akademijos salėje, minint kultūros gyvenimo žurnalo „Naujoji Romuva“ atkūrimo 20-ąsias metines ir rokiškėnams teikiant literatūrinę Juozo Keliuočio premiją filosofui, rašytojui, visuomenininkui Arvydui Juozaičiui. Tokia sukaktis negalėjo praeiti be R. Ozolo, tačiau iš tribūnos nesigirdėjo jo išmintingo taiklaus žodžio, nesimatė jo sėdint ir priekinėse eilėse. Bet jis ten buvo, po renginio antro aukšto fojė vaišinosi sultimis ir pamatęs mus, labai apsidžiaugė. Pirmas įspūdis, kad žvelgė pavargusiu, priblėsusiu žvilgsniu, bet tokiu pat tiesiu, oriu ir garbingu. Tokie buvo ir keli jo ištarti žodžiai, paklausus apie tai, kuo gyvena. „Esu gyvenimo paraštėse, esu tyloj, bet neištirpęs joje...“ – tas paslaptingas, palydėtas šviesios šypsenos, atsakymas ir tik nujaučiama tyla, kuri sklandė aplink jį, šiandien yra atsakas į visus tuo metu iškilusius klausimus. Toj tyloj galima išgirsti kadaise pasakytą ir šiandien „Supratimuose“ perskaitytą jo mintį: „Gera pasakyti gyvenimo vertą žodį. Dar geriau nugyventi žodžio vertą gyvenimą; 1978 m.“ (1.10). Gyventi tol, kol su savimi nusineša galingesnė už gyvenimo geismą jėga „[...] pajutus, kad virš tavęs ir tavy yra už visas tavo galias didesnė jėga, kurioje tu plūduriuoji ir teki nežinion kartu su ja – ir viltingai nurimsti; 2006 m.“ (1.11.).

Žodžio vertą gyvenimą nugyveno gyva Sąjūdžio legenda tapęs aktyvus lietuvis mąstytojas, su kuriuo teko garbė bendrauti ir mums. Jis nepaliko abejingo nė vieno – kažkas galbūt pyko, keikė, kažkas palaikė ir mylėjo, tačiau gerbė. Buvęs „laisvojo šaulio pozicijoje“ (1.12.) R. Ozolas atpažįstamas nesumeluotu savo gyvenimu („klystant būti pačiam savimi-pirmoji dvasios stiprybės sąlyga; 1963 m.“ (1.13.) ir tiesos darbais. Garbingai atlaikęs okupaciją, R. Ozolas liko ištikimas Lietuvai visu jam šioje žemėje skirtu laiku: „Aš manau, ištikimybės Lietuvai kriterijumi galėtų būti pripažinimas tų trijų dalykų: žemė neparduodama, istorija neperrašinėjama pagal užsakymą iš bet kokio savojo kampo, ir kalba neišduodama nė viena raide [...] (6). Visų jo titulų ir darbų neįmanoma išvardinti – tai kada nors surašys istorija. Gaila, kad į istoriją mes nebespėjom įrašyti R. Ozolo, kaip literatūrinės Juozo Keliuočio premijos laureato – neabejotinai jos verto.

Pabaigai norisi paklausti V. Daunio eilėraščio eilute „Kas lieka už manęs?“ – ir atsakyti R. Ozolo posmu:

„Lietuva

Yra dar vienas šventas žodis: LIETUVA.

Many jo niekas nenutildys.

Jame – būties prasmė, gyvenimo šviesa,

Ir naujo atgimimo viltys.(6)

*P.S. Už pasimatymus Romualdo Ozolo gyvenimo paraštėse – dėkinga likimui, vedusiam Romualdo Ozolo, Juozo Keliuočio, Vaidoto Daunio asmenybių ir gyvenimo keliais, kultūros leidiniams „Naujoji Romuva“ ir „Prie Nemunėlio“.*

*Naudota literatūra:*

*1 –* Romualdas Ozolas. Supratimai. Parinktos 1956-2006 metų metafizinio dienoraščio mintys. Naujoji Romuva. Vilnius, 2007; 313 psl.

*1.1. –*524 psl.; 1.2. –219 psl.; 1.3 – 548 psl.; 1.4. –370 psl.; 1.5. –317 psl.; 1.6. –524 psl.; 1.7. –724 psl.; 1.8. –581 psl.; 1.9. –303 psl.; 1.10. 200 psl.; 1.11. – 727 psl.; 1.12. –729 psl.; 1.13. –21 psl.

2 *– Romualdas Ozolas „Juozas Keliuotis –lietuvių moderniojo nacionalizmo pradininkas. Prie Nemunėlio, 2007 m. Nr. 1, 12 psl.*

*3 – Lina Žukauskaitė. Prisimenant Juozą Keliuotį,* [*www.literatūra.lt*](http://www.literatūra.lt)

*4 –* ***Gediminas Zemlickas.*** *Muselė, skaldanti kalną ir dangų,* [*www.mokslasplius.lt*](http://www.mokslasplius.lt)

*5 –* ***Kazimieras Vikonis*** *2003 "XXI amžius"**Nr.2 (1106) 2010 m.*

*6- Linas V. Medelis. Kas tas Ozolas? , www.alkas.lt p.s. „1979 metų spalio d. Romualdas Ozolas savo eilėraščių rankraščio trimis egzemplioriais pasidalijo su bičiuliais. Nuostabiai šiltas turėjo būti siurprizas autoriui, draugų pastangomis jubiliejaus proga išleista  nedidelė eilėraščių rinktinė: „Septyniasdešimt penk(t)i“,. Šimtąkart padidintu tiražu – 300 egzempliorių.“*

 Publikuota 2015 06 18